"U vhe u hundzela na le tihofisini to tsarisa ku lava ntirho," ku hlamula Zwane. "Ndzi hetile hi wena." "Hambana na moya wa mina," ku hlamula Mabasa. "Mina ndzi ya emahlweni ni vutomi bya mina. Loko ku ri na leswi u kongomeke ku swi endla, ndzi ku tivise khale leswaku u nga swi endla. Mina na wena hi helela kwala." Mabasa a nga yimelangi nhlamulo. U lo vhe a tima thelefoni. Ivi a yi tlherisela ebandini ra buruku. U sungule ku famba nakambe a kongoma emovheni wakwe. Loko a ha ku nghena, yi tlhele yi cema nakambe. U yi hlomule nakambe, a languta exifasiteranini xa yona. A vona vito ra Zwane. Machovhani u lo ntlokola, a tova kunupu yo tima thelefoni yakwe nakambe. Ivi a tlhela a xi tova xinkadyananyana. A yi pfarisa xisweswo. A a nga ha lavi ku hlamulana na munhu hi yona. Loko mali ya Thawula yi herile, hi loyi nsati lowa le xilungwini a sungulaka ku jikela Thawula. Thawula a hlongoriwa endlwini leyi a yi kuriseke a tlhela a yi tata hi vhanichara leyo durha hi timali ta yena. U sungurile ku etlela etiphayiphini, a pfumala na xo hoxa enon'weni. Hambiswiritano, ndlala a yi n'wi dlayanga hikuva anakeni vanhu va ntwelavusiwana a va pfumaleki. Maxaka ya yena lawa a ya hamba ya n'wi koka hi tindleve a nga ma twi, ya n'wi hlengerile mali ya thikiti ra bazi, ya n'wi komba ndlela yo ya etikweni ra ka Thambisa, hikuva a a ta kala a dlawa hi vafana va Joni. Thawula u tile a ta fika hi bazi ra ka Mosmat hi nkarhi wa ndzhenga. Ndlela yo ya emutini u lo vutisela kunene. Vana va yena na vona a va nga ha n'wi tivi, na yena n'wini a a nga ha va tivi. Muchono a wu vuyile wu lo goo, ku vula ka nkuku loko wu ringa. N'wa-Bekimuzi a nga felangi nuna wa yena mona, u n'wi amukerile hi mandla mambirhi. Thawula a a tshama a ri ni tingana hi masiku wonge u lo boleriwa hi mbewu ya ndlala.